Нало Заур и тхыгъэхэм къоджэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым мы махуэхэм зэхыхьэ гуапэ щекIуэкIащ. Ар теухуауэ щытащ тхакIуэ цIэрыIуэ, IуэрыIуатэдж, литературэдж Нало Заур и гъащIэ гъуэгуанэмрэ и IэдакъэщIэкIхэмрэ.
«Литературэ еджэныгъэр» къызэригъэпэщат ЦIыпIынэ Аслъэн и цIэр зезыхьэ, Адыгэ щэнхабзэмкIэ центрым.
Абы и унафэщI Езауэ Мадинэ зэрыжиIэмкIэ, мыпхуэдэ пшыхьхэм нэхъапэм академическэ щытыкIэ яIэу щытащ. Къалэн нэхъыщхьэу яIэр щэнхабзэ, бзэ и лъэныкъуэкIэ Нало Заур хуэдэ IэщIагъэлIхэм я Iэужьыр ямыгъэкIуэду яхъумэн, зэрахьэн зэрыхуейрщ.
ТхакIуэм и гъащIэм, и Iэужьхэм яхутепсэлъыхьыну студентхэм къахуеблэгъат КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм лъэпкъыбзэхэмкIэ и къудамэм и унафэщI Табыщ Мурат.
— Нало Заур гъуэгу мытынш ирикIуащ, ауэ и гъащIэр насыпкIэ гъэнщIауэ щытащ. Ар яхэтащ къуажэхэр къызэхэзыкIухьурэ адыгэ IуэрыIуатэр хьэдзэ зырызу зэхуэзыхьэсыжахэм. Апхуэдэ цIыху щэджащэм, абы и IэдакъэщIэкIхэм гулъытэ лей хуэтщIу зетхьэн, тлъытэн хуейщ — жиIащ абы. IуэрыIуатэдж цIэрыIуэр фIыуэ зыцIыхуу щыта Табыщым и псалъэхэм къыхигъэщащ нэхъыжьыфIыр зыгъэгумэщIу щыта Iуэхугъуэхэм ящыщ зы — ар сабийхэми, щIалэгъуалэми, нэхъыжьхэми, жьыкIэфэкIэхэми я бзэр ягъэшэрыуэн, я литературэр яджын зэрыхуейрщ.
Пшыхьым и купщIэ хъуат тхакIуэм и новеллэхэм ящыщ «Жыг хъурсанэ» жыхуиIэм ЩоджэнцIыкIу Алий и цIэр зезыхьэ Къэбэрдей къэрал драмэ театрым и актрисэ Тхьэщыгъуей Жаннэ къеджэныр. Абы и къеджэкIэм иджыри зэ наIуэ пщащIырт Нало Заур и бзэм и дахагъымрэ и къулеягъымрэ.
ХЬЭРЭДУРЭ Аллэ.
